O sin une zornade plui tart dal solit, e îr no vin inzornade la Ostarie…
Cuissà cemût mai… forsit par che l’ostîr al jere vie a barufâ cun une schirie di piadinis che no vulevin savê di no fâsi mangjâ, forsit par che al jere impegnât a preparâ Pôrecurte, la serade inmaneade cu la poie dal Comun di Tavagnâ, la associazion Pionîrs e Radio Onde Furlane, o forsit cuissà, al jere daûr a taiâ la coce che a viodês achì in bande, triste e protagoniste de Gnot dai Muarts.
Ven a stâi che, in ogni câs, o sin chi a contâus alc de serade di îr, inte sale civiche a Tavagnà, dulà che si è davuelzude la Gnot dai Muarts, un apontament che al meteve dongje tradizion, leteradure e musiche.
La prime part, par vôs di Carli Pup, e à metût dongje lis usanci e la storie dal 31 di Otubar, zornade aromai sminuide sot il non merecan di Halloween, ma cun provenience antigone di riunde celtiche, e cun tradizions une vore diferentis intal nestri Friûl.
Podopo al tocjave a nô di Contecurte, che o vin metût dongje, intun gnûf esperiment, cuatri contis de nestre ostarie (Taiant la coce, La Promesse, Mode, Sium de vilie dai Sants
) e une conte scrite di pueste dal ostîr che e peave dutis chês di prin. Par la ocasion, lis vôs dal ostîr, dal famei e di Carli, a son stadis judadis ancje dal preseât intervent di Cinzia Sut, invidade come camarele de Ostarie.
Ae fin, par zontâ a lis contis, par parâ vie i muarts, ancje lis cjantis, a àn sunât Francis and the phanthoms
, cence dubis il grup plui adat a une serade dulà che i protagoniscj a jerin i Muarts…
Par stiçaus, ve chi che us lassin la conte gnove de serade…
COCIS
Cocis cocis cocis cocis cocis!
Pauli al viodeve dome cocis. Ma ce dal diaul jerial sucedût ae femine! Sì, parcè che e podeve jessi stade dome jê a comprâ dutis chês cocis.
A pene che al jere jentrât in cusine al veve cjatade plene la taule, e compagn sul seglâr. La plui part a jerin gruessis e narançon, come chei balons che a metin fûr i cinês, ma a ‘nd jerin ancje di zalis e di verdis. Cualchidune, poiade a cavalot di chês altris, e jere piçule tant che un miluç, ma plene di bufulis e di bugnons, tant che la muse di une strie.
E lis pignatis? Si jere domandât, No jerie ore di cene? No varessino di jessi stâts piron e sedon e un plat di mignestron, tal puest di chel côl di balons colôr lacai?
Pauli al veve provât a clamâle, vosant sù pes scjalis e lant a vierzi la puarte daûr, viers dal ort, ma subit daûr, prime che e metès fûr il nâs chê altre ‘save che e jere a stâ in bande, al veve tasût e molât doi porcos tra i dincj, tornant in cusine cun chê di metisi a lei il gjornâl e spietâ.
Al veve fat par sentâsi, ma cuant che al veve cirût di tirâ incà la cjadree robis che no si crevàs i dêts! Pesante di fâ pôre! Si jere sbassât par cjalâ sot de tavaie par capî ce che al sucedeve e crodint di cjatâ Catine, la lôr gjate mieze vuarbe e mieze çuete. Invezit al jere restât di clap, viodint che su la cjadree e jere poiade… une altre coce!
Ma no jere stade chê vision, a gjavâi il flât.
A jerin stadis lis cuatri çatis, pelosis e cu lis ongulis disfodradis, che a vignivin fûr di chê puare bestie striçade.
No, nol jere mai stât un amant des bestiis, e se nol fos stât che aromai a chê gjate si jere usât e no si visave nancje di vêle ator pe cjase, no ‘nt varès tignude nissune. E pûr, viodi chel spetacul, i veve gjavât fintremai la fuarce di blestemâ.
Chi, la femine e veve dât di mat! No jerin altris rispuestis!
E propit in chel, dal plan disore, al veve sintût un rumôr, come di cualchidun che al cjamine e al salte, sù e jù pe stanzie. No i jere nancje vignût iniment che la femine e podeve jessi tal jet! Ce cjastron che al jere, ogni tant, si jere dit començant a fâ lis scjalis…
Ma cuant che al jere rivât disore, nol saveve nancje plui ce pensâ.
Su ogni scjalin, un di ca e un di là, come a compagnâ une procession, a jerin poiâts chei simbui dal mês di Otubar, che par lui, fin ta chê sere, no jerin altri che un imprest par fâ il zuf!
Rivât adalt al veve cjatât la puarte sierade e al veve sintût ancjemò une volte chei rumôrs, vignî de cjamare. «Ce âtu? Stâtu pôc ben?» al veve domandât, ma al veve sintût dome un sdrondenâ, un tututum e un soflâ, come di un orcul che al bughe.
Dome cun chel sunôr, Pauli, si jere come ricjapât e al veve viert di corse la puarte, par viodi ce che al sucedeve.
Volêso savê cemût che e va a finîle? Ve chi, scjamait il librut digjitâl che o cjatais te pagjine dai Spetacui!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn umb_Latn umb_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn